Sikkerhetsanalytiker i VG: – Ingen tro på at det stopper den ulovlige fildelingen

Piratpartiet: – Feil ende å begynne i

BLOKKERES I NORGE: Nettsiden The Pirate Bay er blant syv nettsteder som stenges. Foto: , Skjermbilde

Fersk kjennelse: The Pirate Bay blokkeres i Norge

De største internettleverandørene i landet må blokkere tilgangen til The Pirate Bay og seks andre nettsteder.

Øystein David Johansen

Felicia Alvsing

Oppdatert 15. februar 2016

Artikkelen er over fem år gammel

Det kommer frem av en kjennelse i Oslo tingrett. Det er første gangen det skjer i Norge at tilgangen på internett begrenses, med unntak av barnepornografifilteret til Kripos.

Blant de saksøkte var internettleverandørene Telenor, Get og NextGenTel, og med på saksøker-laget er giganter som Warner Bros., Sony Pictures og Disney, som hadde gått sammen med flere store norske distributører.

Bakgrunn: Saksøker piratnettsteder og internettleverandører

Saksøkerne fikk medhold på alle punkter.

«Retten mener det er bevist at det på nettstedet The Pirate Bay gjøres tilgjengelig lovlig materiale på en måte som innebærer at opphavsrett eller andre rettigheter etter åndsverkloven åpenbart blir krenket» skriver tingrettsdommeren i kjennelsen.

Eierne av nettstedene er ifølge kjennelsen også dømt til å betale rettighetshavernes saksomkostninger.

Til sammen syv nettsteder med side- og underdomener blir nå blokkert:

• Pirate Bay

• Extratorrent

• Viooz

• Primewire

• Swefilmer

• DreamfilmHD

• Movie4k

Har du lest? «Game of Thrones» ga pirat-rekord

– Godt fornøyd

FORNØYD: Kommunikasjonsdirektør i Telenor, Torild Lid Uribarri, skriver på selskapets hjemmesider at de er godt fornøyde med dagens dom. Foto: Pressebilde , Telenor

– Telenor er veldig godt fornøyd med kjennelsen. De prinsipper som hele tiden har vært viktige for oss er fulgt i kjennelsen, sier Torild Lid Uribarri, kommunikasjonsdirektør Telenor Norge på deres hjemmesider.

– For Telenor har det hele tiden vært viktig å sikre at lovens system blir fulgt slik at det er domstolene, ikke internettilbyderne, som skal avgjøre om et nettsted skal stenges.

– Oslo tingrett har etter vår vurdering gjort en meget grundig behandling av saken. Retten er tydelig på at det ikke er grunnlag for ulik vurdering av internettilbyderne. Et pålegg om blokkering av et nettsted må rettes mot alle internettilbyderne. Det er også ivertatt at lovens strenge vilkår for å stenge et nettsted skal være høy. For å stenge et nettsted må skadevirkningene være store, nettstedet må være populært i Norge, at nettstedet ikke skaper eget innhold av betydning og at krenkelser på nettstedet er svært vanskelig å forhindre eller motvirke, skriver hun videre.

Uribarri sier til NRK at dersom rettighetshaverne ønsker å få stengt andre steder vil de i henhold til denne saken kunne gå til domstolen og be om en vurdering.

Les også: TV-produsent jublet over piratkopiering

Samme regler

– Dagens dom er et viktig steg i riktig retning av et internett som fungerer for alle. Vi må ha samme regler på internett som i samfunnet ellers, sier Willy Johansen, generalsekretær i Norsk videogramforening i en pressemelding.

Peter Sunde, en av grunnleggerne av The Pirate Bay, har kommentert dommen via Twitter. Han skriver at ingen fra de omtalte nettsidene ble invitert i retten for å forklare seg.

Filmgral synes det er flott at domstolene dømmer i favør av rettighetshaverne.

– Det er mye mer film som er lovlig tilgjengelig enn de fleste aner. Nå er det viktig at vi følger opp med å gjøre det lettere å finne frem i det lovlige tilbudet. De fleste ønsker å betale for gode lovlige tjenester, men faller tilbake på illegale når de ikke finner det de vil ha, sier Simon Strumse i Filmgral.

Ingen tro på at det stopper

Sikkerhetsanalytiker i VG Einar Otto Stangvik tror ikke dagens dom vil sette en stopper for ulovlig fildeling.

VIL AVSKREKKE NOEN: Sikkerhetsanalytiker Einar Otto Stangvik mener at all erfaring fra tidligere viser at brukerne bare spres til andre tjenester når fildelingsnettsteder stenges. Foto: Javad M. Parsa , VG

– Nei, jeg har ikke noen tro på det dessverre. Det vil avskrekke noen, men når man skremmes bort fra åpne nettverk er veien kort til skjulte, krypterte nettverk. Brukerne som laster ned er datakyndige mennesker, og de snakker med andre datakyndige mennesker.

– Det er bra rettighetshaverne står på sitt, men jeg tror ikke terskelen for mannen i gata er veldig høy når det dukker opp andre måter å laste ned på, sier han og fortsetter:

– All erfaring fra tidligere viser at brukerne bare spres til andre tjenester. Kazaa, Napster og andre ble stengt ned i tur og orden, men andre tjenester dukket opp like fort. Det eneste som kan sette en stopper for ulovlig nedlasting er tilgjengeliggjøring av betalt innhold, at det gjøres enkelt og lovli, sier han.

Feil ende

Leder for Piratpartiet, Tale Haukbjørk Østrådal, sier til VG at de mener at dette er feil ende å begynne i.

– Vi trenger en bransje der det er lett for filmskapere og musikere å nå ut til kundene sine, og ikke minst må vi ta et oppgjør med ideen om at kunstnere og kulturarbeidere jobber gratis. Nettet gjør det enklere og raskere å dele kultur, enten gratis eller mot betaling, og denne saken eksisterer kun fordi distributørene (tilfeldigvis de samme selskapene som står bak Rettighetsalliansen) henger etter. De har ikke klart å tilpasse seg at teknologien, dvs. Internett, endrer hvordan vi får tak i film og musikk, og nå må vanlige mennesker få svi.

Tajik åpnet for endringen

Det er ikke første gangen at Pirate Bay-grunnleggerne møter motstand. I november i fjor ble Hans Fredrik Lennart Neij pågrepet i Laos etter fire år på flukt.

I 2009 ble et lignende søksmål reist mot blant annet Pirate Bay, men den gang ble ikke Telenor nødt til å stenge siden.

I 2013 åpnet daværende kulturminister Hadia Tajik for å sperre fildelingsnettsteder i jakten på nettpirater. Hun presenterte da endringer i åndsverksloven som skulle styrke rettighetshavere ved krenkelser av opphavsrettigheter på internett. I april samme året ble endringene vedtatt i Stortinget, og det ble dermed mulig å blokkere nettsider som bryter med opphavsretten eller medvirker til slikt brudd.

Tjenesten Popcorn Time, som har blitt mer populær det siste året, var ikke en del av søksmålet.

Publisert: 02.09.15 kl. 14:17 Oppdatert: 15.02.16 kl. 15:37

Les også

Mer om Data Datakriminalitet Kultur